SKRIFTLIG FORESPØRGSEL E-2786/02

af Ulla Sandbæk (EDD) til Kommissionen

(3. oktober 2002)

Om: Sukker

1. Vil Kommissionen udarbejde et detaljeret skøn over omfanget af handlen fra mindre udviklede lande til EU på områder hvor tarifferne er blevet sænket under Alt-andet-end-våben-initiativet? Skønnet skal omhandle handlen ét år før og mindst ét år efter at Alt-andet-end-våben-initiativet blev iværksat. Og vil Kommissionen desuden oplyse om den anser virkningen på handlen for at være tilfredsstillende?

2. Vil Kommissionen udarbejde et detaljeret skøn over virkningen for handlen med sukker fra mindre udviklede lande til EU efter at disse i en overgangsperiode fik kvotebestemt adgang som en del af Alt-andet-end-våben-initiativet? Dette skøn skal omhandle handelsbevægelserne ét år før og mindst ét år efter iværksættelsen af Alt-andet-end-våben-programmet.

3. Vil Kommissionen give en samlet vurdering af de økonomiske fordele for de mindre udviklede lande som følge af iværksættelsen af Alt-andet-end-våben-initiativet?

4. Hvordan vil Kommissionen i Alt-andet-end-våben-initiativet håndtere spørgsmålene om oprindelsesbestemmelser, beskyttelsesforanstaltninger og forhindringer i forsyningsleddet for de mindre udviklede landes produktions- og eksportkapacitet?

5. Vil Kommissionen udarbejde en oversigt over hvilke foranstaltninger der er ved at blive iværksat for at forbedre de administrative procedurer i forbindelse med de mindre udviklede landes eksport, specielt hvad angår forædlede fødevareprodukter?

Samlet svarafgivet på Kommissionens vegne af Pascal Lamypå skriftlige forespørgsler E-2786/02 og E-2879/02

(12. november 2002)

Alt undtagen våben-initiativet blev i februar 2001 vedtaget som en ændring af forordningen om den generelle toldpræferenceordning (GSP)(1), der var i kraft på det tidspunkt. Forud for Alt undtagen våben-initiativet var der i GSP-forordningen allerede fastlagt særlige ordninger for de mindst udviklede lande, i hvilke de blev indrømmet praktisk taget de samme præferencer som inden for rammerne af Cotonou-aftalen.

Ved at indrømme told- og kontingentfri adgang for alle varer (undtagen våben) har Alt undtagen våben-initiativet fuldstændigt liberaliseret 1073 toldpositioner med omgående virkning. Alle disse toldpositioner omfatter landbrugsprodukter, undtagen 19 positioner, som vedrører industriprodukter. Alt undtagen våben-initiativet medførte imidlertid ikke en omgående liberalisering af importen af sukker, ris og bananer. Dette gælder for i alt 43 toldpositioner, for hvilke der under Alt undtagen våben-initiativet er fastlagt toldfrie kontingenter i overgangsperioden.

Kommissionen fremsender en oversigt med de ønskede informationer direkte til det ærede medlem og til Parlamentets sekretariat.

Eftersom 2001-tallene for præferenceimport inden for rammerne af Alt undtagen våben-initiativet kun har foreligget siden september 2002, og det er nødvendigt med mindst 2 år for at foretage en objektiv vurdering af Alt undtagen våben-initiativets virkninger, er det for tidligt at vurdere følgerne for handelsstrømmene fra de mindst udviklede lande til EU.

Alt undtagen våben-initiativet giver de mindst udviklede lande reelle muligheder for at øge deres eksport til EU, men der skal gøres en indsats for at sikre, at disse muligheder udnyttes. Det er grunden til, at der er behov for en alsidig tilgang til handels- og udviklingsproblematikken, således som det er anført i Kommissionens meddelelse om handel og udvikling(2).

Kontingentet på 74 185 tons for første år af Alt undtagen våben-initiativet (salgsår 2001/2002) blev udnyttet fuldt ud. Syv af de mindst udviklede lande deltog i ordningen; blandt disse eksporterede Etiopien, Sudan, Mozambique og Burkina Faso alle for første gang til EU. Tanzania, Zambia og Malawi eksporterede allerede sukker til EU inden for rammerne af sukkerprotokollen og særlige præferencemængder for sukker, men nød fordel af forøgelsen af de samlede mængder. Det er for tidligt til at sige, hvordan kontingenterne for 2002-2003 vil blive udnyttet, men de samme lande samt Nepal har ansøgt om at få adgang hertil.

Spørgsmålene vedrørende oprindelsesregler og beskyttelsesforanstaltninger i forbindelse med Alt undtagen våben-initiativet behandles inden for rammerne af den generelle præferenceordning, som vil blive taget op til fornyet undersøgelse i 2004, hvor man også vil kigge på specifikke beskyttelses- og kontrolbestemmelser for Alt undtagen våben-initiativet.

Spørgsmålet om, hvordan udviklingslande, herunder de mindst udviklede lande, kan nyde fordel af øget markedsadgang og handel, kan kun håndteres i en bred sammenhæng. I meddelelsen om handel og udvikling er der netop gjort rede for Kommissionens tilgang til dette emne, og fremgangsmåden i de økonomiske partnerskabsaftaler med landene i Afrika, Vestindien og Stillehavet (AVS-staterne) er et eksempel herpå.

Udviklingslandenes og især de mindst udviklede landes behov for at få mere effektiv markedsadgang erkendes fuldt ud i meddelelsen om handel og udvikling. Meddelelsen indeholder også en redegørelse for nogle af de foranstaltninger, der træffes for at løse problemet med ikke-handelsmæssige hindringer som også bør omfatte administrative hindringer. Hvad angår de mindst udviklede AVS-lande, er det i de økonomiske partnerskabsaftaler et centralt mål, at man skal søge at forenkle alle krav og procedurer for im- og eksport, navnlig hvad angår toldprocedurer, importlicenser, toldværdiansættelse, transitregler og inspektion forud for forsendelser. Samarbejdet vil omfatte langt mere end administrative procedurer. Ved at udvide samarbejdet mellem AVS-landene og EU til at omfatte alle handelsrelevante områder vil Alt undtagen våben-initiativet bidrage til at styrke kapaciteten hos AVS-landene, de mindst udviklede lande og andre udviklingslande til at håndtere disse spørgsmål.

(1) Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001, EFT L 357 af 30.12.1998.

(2) KOM(2002) 513 endelig udg.